Vertu með í MIFF á Íslandi Þann fyrsta september síðastliðinn hljóp hin ísraelska Lonah Chemtai Salpeter tíu kílómetrana á hálf tíma og fjórum sekúndum og sló þar með Evrópumetið . Fyrra metið átti hin breska Paula Radcliffe , en Lonah bætti hennar met um sextán sekúndur . Lonah fæddist í Keníu árið 1988 en fór fyrst til Ísraels árið 2008 . Þar vann hún sem barnfóstra fyrir diplómata við sendiráð Keníu . Hún flutti loks varanlega til Ísraels árið 2011 og barðist í nokkur ár fyrir ríkisborgararétti sem hún fékk að lokum . Hún kynntist þar þjálfaranum Dan Salpeter sem hún giftist síðan í Keníu . Saman eiga þau einn son . Lonah hefur undanfarið verið í strangri þjálfun fyrir heimsmeistarakeppnina í Doha sem verður haldin í lok september , og sagðist því vera ánægð en ekki hissa á að hafa náð þessum árangri . Í fyrra sló hún met í maraþonhlaupi í Flórens og vann hún gullverðlaun fyrir tíu kílómetra hlaupið í Berlín . Hún átti þegar Ísraelsmetin í eins og hálfs , þriggja , fimm og tíu kílómetra hlaupi , og einnig í hálfmaraþoninu . Árangurinn í Flórens greiddi leiðina að væntanlegri þátttöku hennar í Ólympíuleikunum í Tókýó árið 2020 .